CELEX: E2018P0001
Language: et
Date: 2018-07-13 00:00:00
Title: EFTA järelevalveameti 13. juulil 2018 Norra Kuningriigi vastu algatatud hagi (Kohtuasi E-1/18)

6.9.2018   
            
            
               ET
            
            
               Euroopa Liidu Teataja
            
            
               C 314/13
            
         
      EFTA järelevalveameti 13. juulil 2018 Norra Kuningriigi vastu algatatud hagi
      (kohtuasi E-1/18)
      (2018/C 314/11)
      EFTA järelevalveamet, Rue Belliard 35, 1040 Brüssel, Belgia, keda esindavad Claire Simpson, Erlend M. Leonhardsen, Catherine Howdle ja Carsten Zatschler, algatas 13. juulil 2018 EFTA kohtus hagi Norra Kuningriigi vastu.
      EFTA järelevalveamet taotleb, et EFTA kohus:
      
                  1.
               
               
                  tuvastaks, et jättes jõusse sellised riikliku kindlustusseaduse sätted, nagu jaotise 14–13 esimese, teise ja kolmanda lõike ning jaotise 14–14 esimese lõike, mis muudavad isa õiguse vanemahüvitisele sõltuvaks ema olukorrast, kuigi sama õigus ema puhul ei sõltu isa olukorrast, on Norra jätnud täitmata oma kohustused vastavalt EMP lepingu XVIII lisa punktis 21b osutatud õigusakti artikli 14 lõike 1 punktile c (Euroopa Parlamendi ja nõukogu 5. juuli 2006. aasta direktiiv 2006/54/EÜ meeste ja naiste võrdsete võimaluste ja võrdse kohtlemise põhimõtte rakendamise kohta tööhõive ja elukutse küsimustes (uuestisõnastamine));
               
            
                  2.
               
               
                  kohustaks Norra Kuningriiki maksma asjaomased menetluskulud.
               
            
         Õiguslik ja faktiline taust ning hagi toetuseks esitatud väited
      
      
                  —
               
               
                  Käesolev kohtuasi käsitleb vanemahüvitise maksmise viisi Norras. Vanemahüvitised on vanematele (emadele ja isadele) makstavad hüvitised puhkuse ajal seoses lapse sünni või lapsendamisega.
               
            
                  —
               
               
                  EFTA järelevalveamet leiab, et mõni vanemahüvitisi käsitlev eeskiri on Norras isade suhtes otseselt diskrimineeriv. Lühidalt väljendudes sõltub nende eeskirjade alusel see, kas isa saab täielikku või osalist vanemahüvitist või kas ta saab seda üldse, sellest, kas ema töötab või on töötanud (või osaleb sarnases tegevuses). Seevastu ei sõltu ema õigused selliseid hüvitisi saada isa tegevusest.
               
            
                  —
               
               
                  EFTA järelevalveamet leiab, et emad ja isad on laste kasvatamise osas võrreldavas olukorras ning et Norra vanemahüvitise eeskirjade alusel toimuva erineva kohtlemisega diskrimineeritakse isasid ebaseaduslikult soo alusel, millega rikutakse direktiivi 2006/54/EÜ (meeste ja naiste võrdsete võimaluste ja võrdse kohtlemise põhimõtte rakendamise kohta tööhõive ja elukutse küsimustes) artikli 14 lõike 1 punkti c.
               
            
                  —
               
               
                  Lisaks leiab järelevalveamet, et sellist diskrimineerimist ei saa põhjendada direktiivi 2006/54/EÜ artikli 3 alusel kui positiivset meedet, mis aitaks emadel saavutada võrdõiguslikkuse tööelus, ega muudel alustel.